**เรื่อง สรุปข้อสั่งการ ลธ.คสช. จากการประชุมเมื่อวันจันทร์ที่ 25 ธันวาคม 2560**

**เรียน รอง อปค., ผอ.สน., ผตปค., ผอ.กอง, ปจ.ทุกจังหวัด**

ผบ.ทบ. (พลเอก เฉลิมชัย สิทธิสาท) ในฐานะ เลขาธิการ คสช. ได้จัดประชุมหน่วยงานที่เกี่ยวข้องประจำวันจันทร์ที่ 25 ธันวาคม 2560 และมีข้อสั่งการเพื่อให้ส่วนราชการที่เกี่ยวข้องไปดำเนินการ ดังนี้

**1. การดูแลรักษาความปลอดภัยช่วงเทศกาลปีใหม่**

1.1 ขอให้ทุกส่วนราชการให้ความร่วมมือกับตำรวจรวมถึงองค์กรปกครองส่วนท้องถิ่น ในการอำนวยความสะดวกให้ประชาชน รวมถึงการตั้งจุดตรวจ จุดสกัด เพื่อลดอุบัติเหตุทางถนนและสิ่งผิดกฎหมาย ขอให้ดำเนินการให้เป็นไปด้วยความเรียบร้อยโดยพิจารณาใช้กำลังตามความเหมาะสม

1.2 การดูแลสถานที่จัดงานเฉลิมฉลองเทศกาลปีใหม่ ขอให้ กกล.รส.สนับสนุน การดำเนินการของตำรวจ ฝากผู้รับผิดชอบพื้นที่ให้พิจารณาใช้อัตรากำลังพลตามความเหมาะสม อย่าให้มากเกินไปจนรู้สึกอึดอัด เนื่องจากเป็นเทศกาลแห่งความสุข

1.3 การรักษาความปลอดภัยสถานที่ราชการ โดยเฉพาะที่ตั้งหน่วยคลังอาวุธต่าง ๆ ขอให้มีการดูแลอย่างเข้มงวด ให้ตรวจสอบความพร้อมของกล้องวงจรปิดอย่างสม่ำเสมอ หากเกิดเหตุการณ์ต้องสามารถดูได้ว่าเกิดอะไรขึ้น

1.4 การบริหารจัดการกำลังพล เนื่องจากเป็นช่วงเทศกาลปีใหม่ซึ่งอาจมีหลายจุดที่ต้องดูแล จึงต้องมีการแบ่งกำลังกันไปดูแล ขอให้มีการจัดการกำลังพลอย่างเหมาะสม เพียงพอไม่ให้เกิดปัญหา

**2. การเข้าชมนิทรรศการงานพระราชพิธีถวายพระเพลิงพระบรมศพ พระบาทสมเด็จ พระปรมินทรมหาภูมิพลอดุลยเดช บรมนาถบพิตร** ในช่วงนี้น่าจะมีประชาชนมาเยี่ยมชมจำนวนมาก ขอให้มีการดูแลบริหารจัดการให้ดีเหมือนที่ผ่านมา ซึ่งภายหลังจบงานในเดือนธันวาคม 2560 อาจมีการรื้อถอน ดังนั้นขอให้มีการดูแลพื้นที่ให้ดี โดยทำให้เป็นรูปธรรม

**3. การลงพื้นที่ของนายกรัฐมนตรี** มีกำหนดเดินทางไป จ.พิษณุโลก และ จ.สุโขทัย ประชุม ครม.นอกสถานที่พร้อมกับพบปะประชาชน เพื่อรับฟังปัญหาความเดือดร้อน ซึ่งเป็นพื้นที่ของกองทัพภาคที่ 3 ดังนั้นขอให้มีการเตรียมความพร้อมและอำนวยความสะดวกแก่คณะในการลงพื้นที่ดังกล่าว

**4. การแก้ไขปัญหาความเดือดร้อนของประชาชน** เช่น

**4.1 ปัญหาหมอกควัน** ซึ่งเป็นปัญหาที่เกิดขึ้นในช่วงนี้ตลอด ขอให้กองทัพภาคที่ 3 และส่วนราชการที่เกี่ยวข้อง เตรียมความพร้อมในการวางแผนเข้าช่วยเหลือ และการทำความเข้าใจกับประชาชนในพื้นที่ ในการให้ความร่วมมือกับส่วนราชการในการแก้ไขปัญหาดังกล่าว

**4.2 การแก้ไขปัญหาอุทกภัยในภาคใต้** ขอให้กองทัพภาคที่ 4 และส่วนราชการที่เกี่ยวข้องมีการติดตามข่าวสารอย่างต่อเนื่อง เพื่อเตรียมความพร้อมในการเข้าช่วยเหลือประชาชน หากเกิดปัญหาอุทกภัยขอให้เร่งเข้าไปให้ความช่วยเหลือประชาชนโดยเร็ว และขอให้มีการประสานงานและบูรณาการการทำงานร่วมกัน เพื่อป้องกันการแก้ไขปัญหาที่ซ้ำซ้อน

**5. การสนับสนุนนโยบายของรัฐบาล** ขอขอบคุณทุกส่วนราชการที่ร่วมมือกันปฏิบัติงานในปีที่ผ่านมา ให้เป็นไปด้วยความเรียบร้อยเป็นอย่างดี ทั้งเรื่องการควบคุมสถานการณ์ต่าง ๆ และการดูแลประชาชน การปฏิบัติงานในปีหน้า ขอให้มีการวางแผน การเตรียมพร้อม การใช้คนให้อยู่ตามกรอบเดิม โดยในปีหน้าอาจมีการเคลื่อนไหวของกลุ่มต่าง ๆ มากขึ้น เช่น กลุ่มที่เคลื่อนไหวทางการเมือง กลุ่มประชาชนที่ได้รับความเดือดร้อน ดังนั้นขอให้มีการพิจารณา วางแผน และกำหนดท่าทีที่ใช้กับแต่ละกลุ่มตามความเหมาะสม

- อปค. ได้สั่งการให้นำเรียนมาเพื่อโปรดพิจารณาดำเนินการในส่วนที่เกี่ยวข้อง และให้ปลัดจังหวัดแจ้งนายอำเภอถือปฏิบัติด้วย

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*